

**MINISTERUL SÃNÃTÃŢII**

**RAPORT**

**referitor la acţiunea tematică de control privind**

**verificarea prestatorilor de servicii funerare**

În conformitate cu Planul naţional de acţiuni tematice de control în sănătate publică pentru anul 2024 şi ţinând cont de atribuţiile Ministerului Sănătăţii privind controlul prestatorilor de servicii funerare în ceea ce privește respectarea normelor tehnice şi sanitare privind serviciile funerare, Inspecţia Sanitară de Stat a dispus efectuarea în perioada **01.11 – 29.11.2024** a acţiunii tematice de control privind verificarea operatorilor economici care prestează servicii funerare**.**

Controalele s-au derulat de inspectorii sanitari în vederea verificării modului de respectare de către operatorii economici care prestează servicii funerare a prevederilor:

* Legii nr. 102/2014 privind cimitirele, crematoriile umane şi serviciile funerare;
* HG nr. 741/2016 pentru aprobarea Normelor tehnice şi sanitare privind serviciile funerare, înhumarea, incinerarea, transportul, deshumarea şi reînhumarea cadavrelor umane, cimitirele, crematoriile umane, precum şi criteriile profesionale pe care trebuie să le îndeplinească prestatorii de servicii funerare şi nivelul fondului de garantare;
* Ordinului nr. 1532/2017 privind aprobarea formularelor prevăzute în Hotărârea Guvernului nr. 741/2016 pentru aprobarea Normelor tehnice şi sanitare privind serviciile funerare, înhumarea, incinerarea, transportul, deshumarea şi reînhumarea cadavrelor umane, cimitirele, crematoriile umane, precum şi criteriile profesionale pe care trebuie să le îndeplinească prestatorii de servicii funerare şi nivelul fondului de garantare.

Totodată, pe parcursul acțiunilor de verificare s-a ținut cont și de prevederile HG nr. 857/2011 privind stabilirea şi sancţionarea contravenţiilor la normele din domeniul sănătăţii publice, cu modificările și completările ulterioare, precum și de prevederile:

* Legii securităţii şi sănătăţii în muncă nr. 319/2006, cu modificările ulterioare, şi ale HG nr. 355/2007 privind supravegherea sănătăţii lucrătorilor, cu modificările şi completările ulterioare;
* HG nr. 617/2014 privind stabilirea cadrului instituţional şi a unor măsuri pentru punerea în aplicare a Regulamentului (UE) nr. 528/2012 al Parlamentului European şi al Consiliului din 22 mai 2012 privind punerea la dispoziţie pe piaţă şi utilizarea produselor biocide;
* Ordinului nr. 10/368/11/2010 privind aprobarea procedurii de avizare a produselor biocide care sunt puse la dispoziţie pe piaţă pe teritoriul României, cu modificările şi completările ulterioare;
* Ordinului nr. 1030/2009 privind aprobarea procedurilor de reglementare sanitară pentru proiectele de amplasare, amenajare, construire şi pentru funcţionarea obiectivelor ce desfăşoară activităţi cu risc pentru starea de sănătate a populaţiei, cu modificările și completările ulterioare.

Pentru deficienţele constatate de inspectorii sanitari în cadrul controalelor privind respectarea de către prestatorii de servicii funerare a normelor tehnice şi sanitare, au fost aplicate la nivel național următoarele **sancţiuni contravenţionale:**

* **Amenzi: 116 în valoare de 797.700 lei**
* **Avertismente: 112**
* **Suspendarea activității la 2 operatori economici**
* **Anularea autorizației sanitare de funcționare la 3 operatori economici.**

De asemenea, inspectorii sanitari au retras de la utilizare 705,47 litri și 13,3 kg produse biocide și au dispus distrugerea a 33 litri produse biocide.

La nivel național au fost **catagrafiați 1277 prestatori de servicii funerare** și în prezenta acțiune de control inspectorii sanitari au verificat **842 unități** unde se desfășoară servicii funerare, care reprezintă circa 66% din totalul unităților. Din numărul total de 842 operatori economici verificați, aproximativ 93% funcționau la data efectuării controlului.

Inspectorii sanitari au identificat faptul că 517 prestatori de servicii funerare verificați care funcționează dețin avizul consiliului local al unității administrative teritoriale, iar 691 prestatori de servicii funerare controlați care funcționează au autorizația sanitară de funcționare emisă de direcțiile de sănătate publice județene și a municipiului București.

Din informațiile furnizate de către inspectorii sanitari rezultă că la nivel național circa 78% dintre prestatorii de servicii funerare respectă normele tehnice și sanitare ale serviciilor funerare, iar aproximativ 86% dintre operatorii economici care efectuează activități funerare țin cont de normele privind metodele și tehnicile de îmbălsămare și tanatopraxie.

Principalele neconformități identificate la nivelul prestatorilor de servicii funerare:

* lipsa autorizației sanitare de funcționare și/sau a avizului consiliului local al unităţii administrativ- teritoriale;
* nerespectarea obiectului de activitate înscris în certificatul constatator și în autorizația sanitară de funcționare;
* necompletarea/neactualizarea registrului special de intrare-ieșire privind produsele chimice folosite la îmbălsămarea/tanatopraxie;
* produsele biocide folosite la îmbălsămarea/tanatopraxie nu sunt utilizate în conformitate cu prevederile din actul administrativ de punere de piată și în cantitatea care să ducă la conservarea definitivă a corpului.
* lipsă contract pentru prestări servicii de transport deșeuri asimilabile cu cele medicale;
* lipsă personal specializat care posedă competențe specifice în domeniul serviciilor funerare;
* neamenajarea corespunzătoare a magazinului de vânzare produse;
* nedotarea spațiului destinat comercializării;
* grup sanitar nefuncțional;
* lipsa flacoanelor din material plastic de minim 50 ml cu dop autosigilant;
* utilizarea produselor biocide cu termen de valabilitate depășit;
* lipsa spațiului special amenajat pentru depozitarea produselor biocide utilizate în tehnica de îmbălsămare, cât și în dezinfectarea suprafețelor;
* lipsa registrului care atestă dezinfecția autovehiculelor de transport funerar;
* neefectuarea controlului medical periodic;
* neasigurarea de către angajatori a examinărilor medicale, prin medicii de medicina muncii;
* neanunțarea direcției de sănătate publică județene (DSP), conform notei din subsolul autorizației sanitare de funcționare și a prevederilor Ordinului nr. 1532/2017 privind restrângerea activității de prestări servicii funerare;
* procedura de îmbălsămare şi/sau tanatopraxie nu se realizează cu avizul direcţiei de sănătate publică judeţeană;
* eșantioanele din produsele biocide utilizate nu sunt depuse în sicriul persoanei îmbălsămate;
* neefectuarea operațiunilor de dezinfecție a autovehiculelor după fiecare transport;
* lipsa registrului care atestă dezinfecția autovehiculelor de transport funerar;
* lipsa fișelor de aptitudini ale angajaților;
* necunoașterea modului de folosire a dezinfectantelor destinate dezinfecției autovehicolului de paradă conform instrucțiunilor de utilizare specificate pe eticheta produselor;
* nerespectarea ritmicității efectuării operațiunilor de dezinsecție / dezinfecție / deratizare (DDD);
* nedeținerea certificatelor de conformitate emise de către producători, pentru sicriele expuse spre comercializare, contrar prevederilor din HG nr. 741/2016;
* lipsa produselor biocide pentru efectuarea operațiunilor manuale de dezinfecție a mijlocului de transport servicii funerare;
* lipsă evidenței procedurilor de îmbălsămare și a produselor biocide utilizate;
* nu se face dovada dezinfecției zilnice după fiecare manoperă realizată a spațiului de îmbălsămare;
* lipsă grafic temperatură la spațiul frigorific destinat depozitării deșeurilor cu potențial infecțios;
* lipsa/asigurarea în cantităţi insuficiente din/în dotarea unităţilor a produselor biocide şi a celor de curăţare;
* suprafeţele de lucru din spaţiul pentru îmbălsămare/tanatopraxie nu sunt dezinfectate zilnic şi după fiecare manoperă realizată, cu produse biocide, avizate/autorizate de Comisia Naţională pentru Produse Biocide;
* în cazul înhumării, nu se pun eşantioane din aceste substanţe în flacoane din material plastic de minimum 50 ml, cu dop autosigilant, etichetate, alături de defunct în sicriu;
* utilizarea ambalajelor pentru produsele biocide la alte categorii de produse;
* neasigurarea apei calde curente;
* produsele chimice folosite în îmbălsămare/tanatopraxie nu sunt păstrate în condiţiile specificate în fişa de securitate;
* cantități insuficiente de produse biocide;
* neîntocmirea unui registru privind evidența trasporturilor funerare din care sa reiasă distanța parcursă;
* nepăstrarea documentelor de evidență a activităților funerare desfășurate;
* neachiziționarea și neutilizarea, în permanență, de produse biocide de TP1 și TP2 de uz profesional, avizate, cu respectarea recomandarilor producatorului.
* neîncheierea de contracte cu aparținătorii persoanelor decedate pentru serviciile funerare prestate și neîntocmirea unui registru pentru evidența activităților prestate;
* nesolicitarea la DSP a autorizație sanitare de functionare ptentru mijlocul de transport funerar din dotare;
* lipsa personalului specializat la manoperele de îmbălsămare/tanatopraxie;
* nerespectarea regimului produselor biocide stabilit de normele în vigoare, respectiv lipsa documentelor de plasare pe piață;
* lipsa aviz DSP pentru procedura de îmbălsămare;
* prestatorul nu are efectuate operațiuni DDD cu o firmă autorizată în acest sens;
* neefectuarea dezinfecției periodice a autovehiculelor;
* neutilizarea corectă, conform instrucțiunilor producătorului, a produselor biocide;
* produsele chimice folosite în îmbălsămare/tanatopraxie nu sunt păstrate în condiţiile specificate în fişa de securitate şi nu sunt înscrise într-un registru special de intrare-ieşire pe care îl păstrează prestatorul de servicii funerare;
* procedura de îmbălsămare și/sau tanatopraxie nu se realizează cu avizul DSP;
* spațiile destinate activităților de servicii funerare nu sunt prevăzute cu sursă de apă potabilă;
* nu se respectă structura funcțională a unității la data autorizării;
* spațiile destinate activităților de servicii funerare nu sunt prevăzute cu grup sanitar cu duș și vestiar pentru angajați;
* neaprovizionarea ritmică cu produse biocide în cantități suficiente și însoțite de aviz;
* nesolicitarea avizului sanitar la transportul decedaților pe distanțe mai mari de 30 km;
* neaplicarea brățării la mâna dreaptă sau stângă a persoanei decedate pe care să fie imprimate datele de identificare ale firmei care a acordat serviciile funerare;
* lipsa produselor biocide TP1, TP2 și TP22, avizate, necesare pentru dezinfecție și pentru activitatea de îmbălsămare;
* utilizarea produselor biocide TP1, TP 2 și TP22 cu termene de valabilitate expirat;
* lipsa autorizației sanitare pentru autovehiculele special amenajate pentru transportul mortuar și nedotarea corespunzătoare;
* comercializarea sicrielor fără certificate de conformitate;
* nemonitorizarea stării de sănătate a personalului angajat, prin serviciul de medici.

Pentru asigurarea protecţiei sănătăţii, inspectorii sanitari vor continua acţiunile de control privind verificarea prestatorilor de servicii funerare la care au fost depistate deficienţe şi abateri de la prevederile legislative în vigoare.